[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 25.7.2007

KOM(2007) 448 endelig

MEDDELELSE FRA KOMMISSIONEN TIL RÅDET OG EUROPA-PARLAMENTET

Rapporter fra medlemsstaterne om adfærd i 2005, der alvorligt krænkede den fælles fiskeripolitiks regler

MEDDELELSE FRA KOMMISSIONEN TIL RÅDET OG EUROPA-PARLAMENTET

Rapporter fra medlemsstaterne om adfærd i 2005, der alvorligt krænkede den fælles fiskeripolitiks regler

1. INDLEDNING

For at få et bedre overblik over, hvordan medlemsstaterne opfylder deres forpligtelse til at håndhæve EF-reglerne, blev det ved Rådets forordning (EF) nr. 1447/1999[1] bestemt, at de hvert år skal aflægge rapport til Kommissionen om, hvor mange "alvorlige" overtrædelser de har påvist, og hvilke sanktioner de har iværksat. Til dette formål blev der i nævnte forordning opstillet en liste over 19 typer overtrædelse af EF-reglerne, der anses for særligt alvorlige. Medlemsstaterne skal sørge for, at der træffes passende foranstaltninger over for de fysiske eller juridiske personer, der overtræder den fælles fiskeripolitiks regler[2].De adfærdstyper, der er opført på listen, hænger sammen med de vigtigste forpligtelser i henhold til EF-reglerne for bevarelse af fiskeressourcer, fiskeriovervågning og afsætning af fiskevarer.

Proceduren for rapportering af de krævede oplysninger til Kommissionen er fastsat i Kommissionens forordning (EF) nr. 2740/1999[3]. På baggrund af elektroniske data skulle det være muligt at foretage en sammenligning medlemsstaterne imellem for at fastslå, hvor effektivt medlemsstaterne håndhæver den fælles fiskeripolitiks regler. Ud over større gennemsigtighed er lovgivers endelige mål gradvis at skabe lige vilkår for fiskerne, som, når de først er overbevist om, at reglerne anvendes ens i hele EF, får større tillid til kontrolmyndighederne og dermed tilskyndes til at overholde EF-reglerne for bevarelse af fiskeressourcer.

Denne meddelelse vedrører de tilfælde af adfærd, der alvorligt krænkede den fælles fiskeripolitiks regler og førte til, at de nationale myndigheder indledte sager i 2005. Dette er den sjette meddelelse om dette emne. Kommissionen fremlagde de mest relevante data for 2000 i meddelelse af 12. november 2001[4], for 2001 i meddelelse af 5. december 2002[5], for 2002 i meddelelse af 15. december 2003[6], for 2003 i meddelelse af 30. maj 2005[7] og for 2004 i meddelelse af 14. juli 2006[8].

2. MEDLEMSSTATERNES RAPPORTER FOR 2005

Ved Rådets forordning (EF) nr. 2740/1999 fastsættes der gennemførelsesbestemmelser for fremsendelse af oplysninger om adfærdstyper, der alvorligt krænker den fælles fiskeripolitiks regler. Oplysningerne skal sendes elektronisk. På grundlag af disse oplysninger udarbejder Kommissionens tjenestegrene en række tabeller, der er knyttet som bilag til denne meddelelse. Formålet med disse tabeller er at fremhæve de mest interessante oplysninger i medlemsstaternes rapporter.

Det er vigtigt at understrege, at oplysningerne i tabellerne er dem, medlemsstaterne har givet. Medlemsstaterne har haft mulighed for at verificere disse tal, inden Kommissionen færdiggjorde sin meddelelse.

3. SUPPLERENDE OPLYSNINGER FRA MEDLEMSSTATERNE

Oplysningerne er ikke lette at tolke, fordi de udelukkende er udtrykt i tal, og nogle af dataene kan til en vis grad være vildledende. Kommissionen har derfor opfordret medlemsstaterne til at indsende supplerende oplysninger, som de mener kan være med til at kaste mere lys på talanalysen.Nogle medlemsstater har indsendt supplerende oplysninger. De væsentligste aspekter kan sammenfattes således:

- Sager (både forvaltningssager og straffesager), der indledes for at idømme sanktioner for overtrædelse den fælles fiskeripolitiks regler, er generelt langvarige. Det tager således i gennemsnit 8-12 måneder, før en sag er endeligt afsluttet. Straffesager tager generelt længst tid (i Belgien, Irland, Nederlandene og Finland, indledes der kun straffesager).

- Der foreligger kun få oplysninger om, hvilke fiskearter der hyppigst optræder i alvorlige overtrædelser (generelt de arter, der er omfattet af genopretningsplaner eller nationale fangstbegrænsninger, og arter med høj handelsværdi, dvs. torsk, sild, havtaske, pighvar, rødspætte, havbars, kammusling …), og om, i hvilke områder der begås flest alvorlige overtrædelser.

- Det viser sig, at medlemsstaterne påviser flest overtrædelser inden for deres egen EEZ – hvilket ikke kan overraske – men for øjeblikket er det ikke muligt for Kommissionen at specificere, i hvilke ICES-områder overtrædelserne blev begået, fordi de fleste nationale rapporter intet nævner herom.

Denne meddelelse adskiller sig fra tidligere ved at være endnu mere informativ, idet der for første gang også henvises til national lovgivning og bedste praksis. Blandt de for nyligt vedtagne retlige instrumenter til håndhævelse af fiskeribestemmelserne bør nævnes følgende:

- Irland vedtog den 4. april 2006 Sea Fisheries and Maritime Jurisdiction Act 2006 for at ajourføre landets nationale fiskerikontrolbestemmelser og sikre, at landet opfylder kontrolforpligtelserne i henhold til den fælles fiskeripolitik. Ved denne lov skærpedes straffen for fiskeriovertrædelser.

- Frankrig meddelte, at landet i nær fremtid agtede at ændre kontrolordningen under den fælles fiskeripolitik for at gøre sanktionerne mere effektive. Frankrig traf allerede i 2005 en række administrative foranstaltninger til at gøre sanktionerne mere effektive.

- Det Forenede Kongerige supplerede i september 2005 kontrolforanstaltningerne ved at indføre en ny ordning for registrering af førstekøbere af fisk. Scottish Fisheries Protection Agency (SEPA) indgik også en aftale med Crown Office Prosecution Service om, hvilke sager der kunne overgives til Procurator Fiscal med henblik på et eventuelt bødeforlæg. Sådanne sager indbringes ikke for domstolen, men behandles administrativt.

- Spanien vedtog i 2005 en bekendtgørelse, hvori der fastsættes nærmere kriterier for administrative sanktioner i forbindelse med overtrædelser i fiskerisektoren.

- Portugal har vedtaget retningslinjer, der skal forbedre inspektionen og opfølgningen af overtrædelser.

- Sverige annoncerede en ændring af sanktionsordningen, der giver myndighederne mulighed for at fastsætte administrative sanktioner (beslaglæggelse, inddragelse af tilladelser), når en domstol har dømt en overtræder skyldig i alvorlig overtrædelse af fiskeribestemmelserne.

4. ANTAL ALVORLIGE OVERTRÆDELSER I FORHOLD TIL ANTALLET AF FISKERFARTØJER I HVER MEDLEMSSTAT

Nedenstående tabel viser antallet af fartøjer i fartøjsfortegnelsen for hver medlemsstat pr. 31. december 2005 og det samlede antal alvorlige overtrædelser, som medlemsstaterne har påvist og rapporteret udelukkende for fartøjer, der føres deres flag. Det ville være forkert at udlede endelige konklusioner af en sådan rent talmæssig sammenligning af medlemsstaterne. Det skyldes, at overtrædelser ikke altid begås af fiskere, men også af andre økonomiske aktører. Det fremgår dog tydeligt af tallene for de fleste af medlemsstaternes vedkommende - når man sammenholder antallet af påviste overtrædelser med flådens størrelse - at medlemsstaternes kontrol ikke er særlig effektiv, og at der i visse medlemsstat slet ikke foretages kontrol.

Medlemsstat | Antal fartøjer | Antal alvorlige overtrædelser |

Belgien | 121 | 22 |

Danmark | 3269 | 361 |

Tyskland | 2121 | 96 |

Grækenland | 18279 | 377 |

Estland | 1045 | 19 |

Spanien | 13684 | 2949 |

Frankrig | 7859 | 864 |

Irland | 1415 | 109 |

Italien | 14426 | 3280 |

Cypern | 886 | 9 |

Letland | 928 | 132 |

Litauen | 271 | 3 |

Malta | 1420 | 3 |

Nederlandene | 828 | 117 |

Polen | 974 | 105 |

Portugal | 9186 | 761 |

Slovenien | 173 | 13 |

Finland | 3267 | 25 |

Sverige | 1639 | 53 |

Det Forenede Kongerige | 6766 | 234 |

5. MEDLEMSSTATERNES RAPPORTER

Medlemsstaterne indberettede i alt 10 443 tilfælde fordelt på alle typer adfærd opført på listen i Rådets forordning (EF) nr. 1447/1999. Det er 8,11 % flere end i 2004. Den stigende tendens i antallet af påviste overtrædelser bekræftes således, selv om man også må tage i betragtning, at EU er blevet udvidet. Konkret har medlemsstaterne påvist 783 overtrædelser flere end i 2004, men flåden er vokset med 5 697 fartøjer siden 2004-tiltrædelsen. For lettere at kunne foretage en sammenligning bør det bemærkes, at antallet af alvorlige overtrædelser påvist i tidligere år var således: 7 298 i 2000, 8 139 i 2001, 6 756 i 2002, 9 502 i 2003 og 9 660 i 2004.Det bør også bemærkes, at visse medlemsstater i 2005 rapporterede en uforklarlig stigning eller tilbagegang i antallet af påviste tilfælde sammenlignet med 2004-tallene. Dette kan, som allerede understreget i de tidligere meddelelser, i det mindste delvis skyldes, at man i antallet af rapporterede overtrædelser, jf. nationale retningslinjer, i visse tilfælde har og i andre ikke har medregnet overtrædelser af andre regler end den fælles fiskeripolitiks regler og/eller overtrædelser i forbindelse med aktiviteter i indre farvande eller lystfiskeri.

Tabellerne i bilagene til denne meddelelse kan kort sammenfattes således:

74 % af overtrædelserne blev påvist af Spanien, Italien og Portugal. Disse lande hører også til dem, der har en ret stor fiskerflåde. I 23 % af tilfældene var der tale om ulovligt fiskeri, mens opbevaring, forarbejdning, udbud til salg og transport af fiskevarer, der ikke opfylder handelsnormerne, var den næsthyppigste overtrædelse (17 %). Fiskeri uden licens er nu kommet op på tredjepladsen (15 %). Disse procenter er nogenlunde uændrede i forhold til 2004, og de fleste overtrædelser, der er påvist siden 2000, vedrører faktisk de tre nævnte adfærdstyper, mens der kun er påvist meget få tilfælde af andre typer af alvorlige overtrædelser af den fælles fiskeripolitiks regler (under 10 %). Antallet af tilfælde, hvor der er manipuleret med fartøjsovervågningssystemet (FOS), fordobledes næsten i 2005 sammenlignet med tidligere år. I betragtning af det store antal observationer, Kommissionens kontrollører foretager, er det dog fortsat lavt.

I 2005 blev der idømt sanktioner i 8 665 sager. Der er stadig slående og uforklarlige forskelle i sanktionerne for samme type overtrædelse rundt om i EU, og gennemsnitsbøden i EU i de tilfælde, hvor der blev idømt sanktioner i 2005, var på 1 548 EUR . Det er under halvdelen af gennemsnitsbøden i 2003 (4 664 EUR) og lavere end gennemsnitsbøden i 2004 (2 272 EUR). Der har også været et markant fald i antallet af inddragede licenser, hvilket også fremgår af tabellerne i bilagene (kun 335 mod 1 226 i 2004). Kun Danmark og Grækenland anvendte denne sanktionsform i over 10 % af de overtrædelser, hvor der blev idømt sanktioner. Spanien og Frankrig rapporterede henholdsvis 1 og 8 inddragelser.

Endelig skal det bemærkes, at det beløb, fiskerierhvervet betalte i bøder i 2005 (10,8 mio. EUR), fortsat er ret ubetydligt, idet det kun udgør 0,17 % af værdien af landingerne i 2004.

6. GENERELLE BEMÆRKNINGER TIL MEDLEMSSTATERNES RAPPORTER

Efter endnu engang at have understreget, hvor vanskeligt det er at tolke tallene i tabellerne uden bemærkninger fra medlemsstaterne, konkluderer Kommissionen, at der reelt ikke er sket nogen forbedring af situationen i forhold til året før.Hvad der vækker særlig bekymring er, at de alt for milde sanktioner, der idømmes i de fleste af de påviste tilfælde, og den ringe risiko, der er for at blive afsløret af kontrolmyndighederne og straffet, kan overbevise fiskerne om, at de økonomiske fordele ved at overtræde reglerne er større end risikoen for at blive afsløret. Med et uensartet sanktionsniveau kan fiskerierhvervet blot betragte bøder for overtrædelser af den fælles fiskeripolitiks regler som almindelige driftsudgifter, og dermed er der ikke noget virkeligt incitament til at overholde reglerne.

Kommissionen opfordrer på ny medlemsstaterne til at indføre en sanktionsordning, der har en forebyggende virkning, og i fornødent omfang at ændre deres lovgivning, så sanktionerne får en afskrækkende virkning. Den foreslår i den forbindelse, at den kompetente myndigheder generelt tager værdien af den ombordværende fangst i betragtning, når den beregner sanktionsstørrelsen. Selv om det står medlemsstaterne frit for at beslutte, hvilke procedurer de anser for mest velegnede, vil Kommissionen dog ikke undlade igen at gøre opmærksom på, at en administrativ sanktion som fx suspension af retten til at fiske eller udøve erhvervsvirksomhed efter dens opfattelse er et meget effektivt værktøj til at få aktørerne til bedre at overholde den fælles fiskeripolitiks regler, fordi en sådan sanktion er hurtig at iværksætte og har umiddelbar virkning. Kommissionen har bemærket, at visse medlemsstater har indført et sådant værktøj, som tidligere ikke fandtes i deres retsorden. Det er beklageligt, at hovedparten af medlemsstaterne endnu ikke anvender dette værktøj, i det mindste når det drejer sig om en så alvorlig overtrædelse af reglerne, at der bør indledes en straffesag.

7. OVERTRÆDELSER PÅVIST INDEN FOR RAMMERNE AF DE REGIONALE FISKERIORGANISATIONER

Flere regionale fiskeriorganisationer har allerede indført eller er ved at indføre kontrolordninger, hvori der indgår rapportering af overtrædelser. Der er fx allerede indført sådanne ordninger inden for Organisationen for Fiskeriet i det Nordvestlige Atlanterhav (NAFO), Kommissionen for Fiskeriet i det Nordøstlige Atlanterhav (NEAFC) og Kommissionen for Bevarelse af de Marine Levende Ressourcer i Antarktis (CCAMLR).

De regionale fiskeriorganisationer har opstillet deres egne lister over, hvilke overtrædelser af de regler, de har vedtaget i bevarelsesøjemed, der er "alvorlige". Disse overtrædelser rapporteres ikke som sådan i forbindelse med denne meddelelse, men Kommissionen formoder, at de overtrædelser af den fælles fiskeripolitiks regler, som fartøjer, der fisker inden for rammerne af ovennævnte regionale fiskeriorganisationer, har begået, er medregnet i de tilfælde, der er rapporteret til Kommissionen med henblik på udarbejdelsen af denne meddelelse.

Man bør i den forbindelse huske på, at Det Europæiske Fællesskab hvert år sender en rapport til de nævnte organisationer om de overtrædelser, som de nationale kontrolmyndigheder har påvist og rapporteret til Kommissionens tjenestegrene. De data, der sendes til de regionale fiskeriorganisationer, og de data, der er anført i bilagene til denne meddelelse, kan dog ikke sammenlignes, da overtrædelsestyperne ikke er de samme.

Under de regionale fiskeriorganisationer blev der i 2005 påvist 11 formodede overtrædelser begået af EF-fartøjer i NEAFC-området. I CCAMLR-området påvistes ingen overtrædelser for EF-fartøjers vedkommende. Hvad angår NAFO indberettede andre kontraherende parter 10 formodede overtrædelser begået af EF-fartøjer. Dette tal er endnu ikke valideret af NAFO.

Af hensyn til gennemsigtigheden ville Kommissionen gerne have sammenholdt antallet af overtrædelser begået af EF-fartøjer i områder, der henhører under de regionale fiskeriorganisationers kompetence, med antallet af alvorlige overtrædelser begået af andre kontraherende parter i de samme områder. For at der kan gøres fremskridt på dette felt, må de regionale fiskeriorganisationer, der er ansvarlige for offentliggørelsen af statistikker over alvorlige overtrædelser i deres kompetenceområder, dog først ændre politik.

8. FORVENTET UDVIKLING

Kommissionen mener fortsat, at denne meddelelse kan være et nyttigt værktøj til sammenligning af medlemsstaternes resultater med hensyn til at sikre, at den fælles fiskeripolitiks regler overholdes. De fleste medlemsstater er enige med Kommissionen.Værdien af den årlige meddelelse om "alvorlige overtrædelser" vil blive målt ud fra nødvendigheden af at sikre, at reglerne håndhæves ens i alle medlemsstater, som det blev understreget, da reformen af den fælles fiskeripolitik blev vedtaget i 2002. Der er bred enighed om, at det er af altafgørende betydning for at forbedre håndhævelsen at sikre, at de sanktioner, som medlemsstaterne idømmer ved overtrædelse af den fælles fiskeripolitiks regler, er fuldstændigt gennemsigtige. Erfaringerne fra meddelelserne i årene 2000-2005 om alvorlige overtrædelser har klart vist, at dette ikke kan lade sig gøre uden større justeringer af EF-retsakter og nationale procedurer.

Med hensyn til retsakter har Kommissionen, fordi den i de forrige meddelelser lovede indholdsmæssige forbedringer, holdt samråd med medlemsstaterne for at høre deres forslag. Heraf fremgik det klart, at et af de grundlæggende spørgsmål er, hvordan adfærd, der alvorligt krænker den fælles fiskeripolitiks regler, skal defineres: Der er almindelig enighed om, at de adfærdstyper, der er anført i EF-retsakterne, ikke er specifikke nok, hvilket giver forskelle fortolkninger i forskellige medlemsstater.

For at tage dette spørgsmål op forelagde Kommissionen den 31. maj 2006 Ekspertgruppen vedrørende Overvågning og Kontrol af Fiskeriet forslag til en ny overtrædelsestypologi med henblik på undersøgelse i gruppen og forslag til, hvordan meddelelsens udformning kan ændres.

Mere konkret foreslog Kommissionen følgende:

- Indsnævring af meddelelsens anvendelsesområde, så det kun er de overtrædelser af den fælles fiskeripolitiks regler, der anses for de alvorligste af de "alvorlige" overtrædelser, som overvåges. Overtrædelser af nationale regler eller overtrædelser begået af andre fiskere end erhvervsfiskere vil ikke længere blive rapporteret.

- Bedre beskrivelse af de enkelte overtrædelsestyper.

- Udvidelse af indholdet i medlemsstaternes rapporter, så rapporterne bl.a. kommer til at indeholde oplysninger om overtrædernes socioøkonomiske situation og om de idømte sanktioners faktiske virkning.

Kommissionen vil fortsat drøfte spørgsmålet med medlemsstaterne, inden den fremlægger et formelt forslag til revision af bestemmelserne, navnlig i forbindelse med omarbejdning af EF-bestemmelserne for fiskerikontrol og bekæmpelse af ulovligt fiskeri. I mellemtiden må Kommissionen insistere på nødvendigheden af, at medlemsstaterne giver Kommissionen oplysninger ud over de statistiske data, så kvaliteten af den næste meddelelse kan forbedres, og meddelelsen bliver et mere nyttigt gennemsigtighedsinstrument.

Hvad angår medlemsstaternes ansvar, minder Kommissionen på ny medlemsstaterne om at tage behørigt hensyn til forpligtelsen til med alle mulige midler at sikre, at den fælles fiskeripolitiks regler overholdes. Kommissionen må erkende, at det ikke er alle medlemsstater, der opfylder forpligtelserne efter den fælles fiskeripolitiks regler. Blot ét eksempel til illustration: medlemsstaterne råder i dag ikke over de rette midler til at kunne indsamle, behandle og vurdere data for "alvorlige overtrædelser" af den fælles fiskeripolitiks regler, som de burde. Medlemsstaterne har ikke oprettet databaser, hvor de kan registrere relevante aspekter vedrørende de enkelte tilfælde. Kommissionen vil gerne insistere på dette punkt. Uden en edb-database med oplysninger om overtræder, fartøj eller virksomhed, retsforskrifter, arter og fiskeriområder, økonomisk kontekst, administrationsomkostninger samt hovedsanktion og eventuelle yderligere sanktioner vil det ikke være muligt at foretage en ordentlig vurdering af adfærd, administrativ formåen og gældende retsforskrifters effektivitet. Kun gennem behandling af disse data og dataene i de databaser, der allerede er foreskrevet efter EF-bestemmelserne (såsom flåderegister, statistikker og FOS-records), vil det være muligt at vurdere medlemsstaternes resultater, at sammenligne dem og i sidste ende at justere de administrative procedurer og retsakterne, så den fælles fiskeripolitiks regler kan håndhæves effektivt.Kommissionen har allerede foreslået et format, som de nationale myndigheder skal anvende til formålet[9]. Kommissionen er parat til - også økonomisk via de eksisterende budgetposter - at hjælpe medlemsstaterne med at indføre nye værktøjer.Kommissionen opfordrer medlemsstaterne til at justere deres lovgivning og forvaltningsorganisation tilsvarende.

Liste over tabellerne i bilagene

I. Antal påviste tilfælde pr. overtrædelsestype og pr. medlemsstat

II. Antal påviste tilfælde pr. overtræders nationalitet og pr. medlemsstat

III. Antal tilfælde, hvor der idømtes sanktioner, pr. overtrædelsestype og pr. medlemsstat

IV. Gennemsnitlig bøde pr. overtrædelsestype og pr. medlemsstat

V. Antal beslaglæggelser pr. overtrædelsestype og pr. medlemsstat

VI. Antal inddragede licenser pr. overtrædelsestype og pr. medlemsstat

VII. Beløb betalt af fiskerierhvervet i de enkelte medlemsstater som følge af alvorlige overtrædelser

VIII. Gennemsnitlig bøde i de enkelte medlemsstater som følge af alvorlige overtrædelser og værdi af landinger i de enkelte medlemsstater

IX. Udkast til oplysningsblanket i forbindelse med "alvorlig overtrædelse".

[pic]

[pic]

[pic]

[pic]

[pic]

[pic]

[pic]

[pic]

BILAG IX

BLANKET, DER SKAL UDFYLDES AF MEDLEMSSTATERNE

Sagsnummer: |

Oplysninger om overtrædelsen Kode for overtrædelse: Retsforskrifter: Nummer i EF-fiskerflåderegister: * Reder: * Fartøjsfører: * Fartøjsnavn: * Virksomhedsnavn: … Sag forbundet med sagsnummer: * Koder såsom momsnummer kan anvendes |

Procedureoplysninger Konstaterende myndighed: Konstateringssted og -dato: Lovgivningshenvisning: Procedureansvarlig myndighed: Proceduretype: administrativ strafferetlig Dato for endelig afgørelse: Dato for gennemførelse af afgørelse: |

Oplysninger om afgørelse Idømt bøde: EUR Suspension af ret til at udøve erhvervsvirksomhed: (måneder) Beslaglæggelse af fangster: (værdi i EUR) Beslaglæggelse af redskaber: (værdi i EUR) Værdi af ulovlige fangster/ulovligt solgte fangster: (værdi i EUR) Afgørelse offentliggjort: (avis) |

Oplysninger om de vigtigste involverede arter og om det område, hvor overtrædelsen blev begået FAO- og ICES-koder: Ansvarlig regional fiskeriorganisation: Relevant genopretningsplan: |

Oplysninger om økonomiske og sociale forhold Fartøjslængde: > 10 m, > 15 m, > 24 m, > 40 m Virksomhedens årsomsætning: Antal beskæftigede: EF-finansiering: Konkursrisiko: |

[1] EFT L 167 af 2.7.1999, s. 5.

[2] Artikel 25 i forordning (EF) nr. 2371/2002.

[3] EFT L 328 af 22.12.1999, s. 62.

[4] KOM(2001) 650 af 12.11.2001.

[5] KOM(2002) 687 af 5.12.2002.

[6] KOM(2003) 782 af 15.12.2003.

[7] KOM(2005) 207 af 30.5.2005.

[8] KOM(2006) 387 af 14.7.2006.

[9] Se bilag IX.